钦定古今图书集成/明伦汇编/家范典/第013卷 > 《上高祖封事》北魏·李彪
## 钦定古今图书集成/明伦汇编/家范典/第013卷 > 《上高祖封事》北魏·李彪

《礼》云：“臣有大丧，君三年不呼其门。”此圣人缘情制礼，
以终孝子之情者也。周季陵夷，丧礼稍亡，是以要绖
即戎，素冠作刺。逮于虐秦，殆皆泯矣。汉初，军旅屡兴，
未能遵古。至宣帝时，民当从军屯者，遭大父母、父母
死，未满三月，皆弗徭役，其朝臣丧制，未闻有定。至后
汉元初中，大臣有重忧，始得去官终服。暨魏武、孙、刘
之世，日寻干戈，前世礼制，复废而不行。晋时鸿胪郑
默丧亲，固请终服，武帝感其孝诚，遂著令以为常。圣
魏之初，拨乱返正，未遑建终丧之制。今四方无虞，百
姓安逸，诚是孝慈道洽，礼教兴行之日也。然愚臣所
怀，窃有未尽。伏见朝臣丁父忧者，假满赴职。衣锦乘
轩，从郊庙之祀；鸣玉垂緌，同节庆之䜩，伤人子之道，
亏天地之经。愚谓如有遭大父母、父母丧者，皆听终
服。若无其人，有旷庶官者，则优旨慰喻，起令视事。但综司出纳，敷奏而已，国之吉庆，一令无预。其军戎之
警，墨缞从役，虽愆于礼，事所宜行也。如臣之言，少有
可采，愿付有司，别为条制。